Роден е през 1902 година в Мехомия (от 1925 година Разлог). Брат е на Георги Пражаров. Баща му е деец на ВМОРО, куриер на Яне Сандански и участник във Войнишкото въстание в 1918 година. През 1921 година става член на Българския комунистически младежки съюз и работи като организатор. В 1923 година е изпратен в София на тримесечна комунистическа школа. Участва в подготовката на въстание и в самото Септемврийско въстание през 1923 година. При разгрома на въстанието заедно с Владимир Поптомов, Костадин Патоков, Георги Караджов е взет за заложник от четата на Алеко Василев. След убийството на Тодор Александров и последвалите Горноджумайски събития се прибира в Мехомия. Няколко месеца е нелегален. По време на така наречените Априлски събития в 1925 година е арестуван и бит.